Rīgā, 2024.gada 24.aprīlī

Valmieras sākumskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Valmieras sākumskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Iekļaujoša vide” kvalitātes līmenis ir “ļoti labi”, jomās “Atbilstība mērķiem”, “Kvalitatīvas mācības” un “Laba pārvaldība” kvalitātes līmenis ir “labi”[[1]](#footnote-1), kas nozīmē, ka skola iegulda optimālu darbu nepieciešamo pārmaiņu ieviešanā:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Ļoti labi** |
| **Laba pārvaldība** | **Labi** |

Valmieras sākumskolas stiprā puse ir skolā mūsdienīgā infrastruktūra un materiāltehniskais nodrošinājums, vides pieejamības risinājumi skolēniem ar speciālām vajadzībām, kā arī iekļaujošas, pieejamas un pozitīvas vides nodrošināšana, rūpes par katra skolēna un darbinieka labbūtību.

Valmieras sākumskolā tiek īstenots kvalitatīvs izglītības process, veikta izglītojamo vērtēšana un notiek sadarbība starp skolēniem, skolotājiem un skolas vadību. Skola realizē iekļaujošu izglītību un vērotajās mācību stundās redzama mācību darba diferenciācija.

Akreditācijas ekspertu komisija jomā “Atbilstība mērķiem” vērtēja arī skolēnu sasniegumus ikdienas mācību procesā un pārbaudes darbos. Tika secināts, ka pamatā vidējie sasniegumi ikdienas mācību procesā atbilst pārbaudes darbos iegūtajiem rezultātiem. Vairāk kā 70% Valmieras sākumskolas skolēnu pēc 6.klases turpina iegūt izglītību Valmieras Valsts ģimnāzijā, skolai ir izveidojusies laba sadarbība ar ģimnāzijas pedagogiem un administrāciju. Lai sasniegtu vēl augstākus rezultātus, akreditācijas ekspertu komisija ieteica skolai organizēt fakultatīvās nodarbības latviešu valodā un matemātikā 6.klases skolēniem, lai paaugstinātu skolēnu zināšanu un prasmju apguves līmeni šajos mācību priekšmetos.

Valmieras sākumskolas direktora Mārtiņa Vētras profesionālās darbības vērtējums jomā “Laba pārvaldība” ir novērtēts ar “Labi”. Akreditācijas ekspertu komisija novērtē direktora zināšanas par audzināšanas, mācīšanas un mācīšanās jautājumiem, kā arī ieguldījumu izglītības iestādes vides un iekšējās kultūras veidošanā, mērķtiecīgi un sistemātiski vadot kolektīvu un mācību darbu, reizē veicot audzināšanas darbu, radot priekšnoteikumus iekļaujošas vides veidošanai un sniedzot atbalstu katra skolēna izaugsmei. Direktors, konsultējoties ar visām iesaistītajām pusēm, argumentēti un demokrātiski pieņem lēmumus, uzņemas atbildību, ir līderis kolektīvā, veiksmīgi sadarbojas gan ar skolas dibinātāju, gan skolotājiem, gan skolēniem un vecākiem. Direktors pats ir arī skolotājs šajā skolā un iesaistās visās metodiskajās sapulcēs, stundu plānošanās un izvērtējumos.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar skolas direktoru, direktora vietniekiem, pedagogiem, skolas dibinātāja pārstāvjiem, skolēniem, skolēnu vecākiem.
  2. 13 mācību stundu vērošana.
  3. Skolas apskate kopā ar skolēnu pārstāvjiem.
  4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, Edurio aptaujas rezultāti).
  5. Situāciju analīze ar dažādām mērķgrupām par pedagoģijas un skolas aktuālās darbības jautājumiem.
  6. Tīmekļvietnes un komunikācijas sociālajos medijos izpēte.

Novēlu Jums sekmīgu turpmāko sadarbību ar skolas vadību un pedagogiem, kā arī skolai nezaudēt fokusu uz katra izglītojamā individuālajām zināšanām, prasmēm, iemaņām un talantu attīstību.

Akreditācijas ekspertu komisijas vadītāja Agnese Pūtele

1. Skolas darbību vērtē piecos kvalitātes vērtējuma līmeņos: “nepietiekami”, ”jāpilnveido”, “labi”, “ļoti labi”, “izcili”. [↑](#footnote-ref-1)